הבחירות לנשיאות רומניה (2025)

הבחירות לנשיאות רומניה (2025) התקיימו ב-4 במאי 2025. בבחירות אלה אף מועמד לא קיבל רוב מוחלט, ונערך סיבוב בחירות שני כעבור שבועיים, ב-18 במאי. שני המועמדים שעלו לסיבוב השני הם: ניקושור דן וג'ורג'ה סימיון. לאחר הסיבוב השני, ב-26 במאי החל ניקושור דן את תפקידו בתור נשיא רומניה השישי.

 רקע 
הבחירות לנשיאות רומניה (2025) תוכננו במקום הבחירות לנשיאות רומניה (2024), שבוטלו לאחר קיום הסיבוב הראשון ולפני הסיבוב השני. בסיבוב הראשון של הבחירות ב-2024 הגיע למקום הראשון מועמד מפתיע, קלין ג'אורג'סקו, מועמד עצמאי מהימין הקיצוני שהתבסס בעיקר על טיק טוק. חשדות וממצאים, שהצביעו על מעורבות מדינה זרה לטובתו, הובילו לביטול הבחירות והתחלתן מחדש והוא נעצר. במקומו הגיע מועמד אחר בעל דעות קיצוניות, ג'ורג'ה-ניקולאה סימיון. מועמד זה התמודד מול ניקושור-דניאל דן, פרו-מערבי וליברלי.

הבוחרים שוקלים את העדפתם גם לפי יחסי המועמדים לנאט"ו, לקשרים עם האיחוד האירופאי ולמלחמה באוקראינה, מדינה בעלת גבול משותף עם רומניה.

 המועמדים 
ביום 22 במרץ 2025, בלשכת הבחירות המרכזית של רומניה, לאחר פרישתם של 13 מועמדים ודחיית מועמדותם של עוד 13, נקבעו סופית 11 המועמדים הכשרים וסדר הצגתם לציבור. המועמדים הם:
 ג'ורג'ה-ניקולאה סימיון
 ג'ורג'ה-קרין-לאורנציו אנטונסקו
 אלנה-ולריקה לסקוני
 קריסטיאן-ואסילה טרחש
 מארצ'לה-לאוויניה שאנדרו
 ויקטור-ויורל פונטה
 סבסטיאו-קונסטנטין פופסקו
 סילביו פרדויו
 ג'ון-יון באנו-מוסצ'ל
 פטרו-דניאל פונריו
 ניקושור-דניאל דן

ארבעה מהמועמדים הם מועמדים עצמאיים בעוד שיתר השבעה הם מועמדים של מפלגה או של ברית פוליטית.

 לוח הזמנים של הבחירות 
 הצגת מועמדות לנשיאות עד 15 במרץ 2025
 הרשמה להצבעה בדואר עבור אזרחים בחוץ לארץ עד 20 במרץ.
 תחילת מערכת הבחירות ב-4 באפריל.
 הצבעה מחוץ לרומניה בין 2 ל-4 במאי.
 סיבוב הבחירות הראשון ברומניה ב-4 במאי. עד שעה 21.00.
 סיבוב הבחירות השני מחוץ לרומניה בין הימים 16 ל-18 במאי.
 סיבוב הבחירות השני ברומניה ביום 18 במאי עד שעה 21.00.

 אירועים 
לקראת סיבוב הבחירות הראשון, אחת המועמדות, אלנה-ולריקה לסקוני, פרסמה תמונות בהן נראים כמה מהמועמדים האחרים, ניקושור-דניאל דן וויקטור-ויורל פונטה בחברתו של פלוריאן קולדאה, גנרל בדימוס בצבא רומניה. שלושת האישים התכחשו למפגשים ושני הראשונים הגישו תלונה נגד לסקוני.

על הבחירות של הסיבוב הראשון מפקחים 159 משקיפים בינלאומיים מרחבי העולם וגם הסגל הדיפלומטי של כמה מהמדינות בעלות נציגות ברומניה.

לפי תוצאות הבחירות של הסיבוב הראשון עלו לסיבוב השני שני מועמדים, ג'ורג'ה-ניקולאה סימיון, מועמד הימין הקיצוני ונשיא מפלגת AUR וניקושור-דניאל דן, מועמד עצמאי פרו-אירופי שהוביל קמפיין שהתמקד במאבק בשחיתות.

בקרב אזרחי רומניה בישראל ניקושור דן קיבל את מרב הקולות.

במסגרת ראיון עיתונאי הצהיר סימיון, המועמד המוביל בסקרים, שאם יבחר לנשיא רומניה, ייזום משאל עם על העמדה לדין של מבטלי תוצאות הבחירות ב-2024 ובהתאם לתוצאות יהיה מוכן להתפטר מתפקיד הנשיא.

 התוצאה 
בליל 18 במאי 2025, בשעה 21:17, פורסמו תוצאות הבחירות. התוצאות עודכנו ביום 19 במאי בשעה 6:18. לפי התוצאות ניקושור דן ניצח בבחירות, כשקיבל 53.6% מקולות המצביעים (6,168,842 קולות) בעוד שהמתחרה, ג'ורג'ה סימיון, קיבל 46.4% מקולות המצביעים (5,339,053 קולות).

המועמד שהפסיד, סימיון, הכריז על ניצחונו עוד בליל הבחירות בציוץ בעמוד הטוויטר שלו, אך לאחר מכן הודה בניצחונו של ניקושור ובירך אותו. אולם בהמשך, החליטו הוא ומפלגתו לערער על התוצאות ופנו לבית המשפט בבקשה לבטל את הבחירות. בית המשפט העליון של רומניה דחה פה אחד את בקשתו וקבע כי טענותיו אינן מבוססות.

קישורים חיצוניים

הערות שוליים

רומניה
רומניה 2025
קטגוריה:רומניה: פוליטיקה
קטגוריה:2025 באירופה